Imtella' Mejju 15, 2021 L-awtoritajiet tal-Olanda ħabbru li Malta m'għadhiex żona ta' riskju għall-Covid-19. Fi stqarrija, l-Awtorità Maltija għat-Turiżmu qalet li b'hekk l-Olandiżi jistgħu jżuruna mingħajr ma jkollhom bżonn jagħmlu kwarantina. Il-Ministru għat-Turiżmu, Clayton Bartolo laqa' din l-aħbar għax fost l-oħrajn fisser li s-suq Olandiż huwa kruċjali għal pajjiżna. Il-Kap Eżekuttiv tal-MTA, Johann Buttigieg qal li l-Awtorità qed tistenna bi ħġarha li pajjiżi oħra jħabbru li aktar persuni jistgħu jżuru gżiritna bla xkiel. Intant, matul l-aħħar sebat ijiem, il-Ġermanja wkoll stqarret li Malta m'għadhiex żona ta' riskju għall-Covid-19 u lbieraħ anki d-Danimarka ħabbret li d-Daniżi jistgħu jżuruna mingħajr ma jkollhom bżonn jagħmlu kwarantina.